text: Udlejning af feriehuse er på vej mod rekord 
  04 juni 2015 kl. 07.35
  Tyskere bestormer igen sommerhusene. Feriehusudlejerne vil have politikerne til at sikre, at det fortsætter.
  De danske feriehuse stormer mod alle tiders udlejningsrekord. Få uger før højsæsonen ligger antallet af sommerhusbookinger ifølge udlejerne seks procent højere end sidste år.
  Da sidste år også var rekordår, ser det lige nu lyst ud for feriehusudlejerne. Og dermed også for turistomsætningen i det vandkantsdanmark, der har hårdt brug for indtægterne fra sommergæsterne.
  - Der er ingen tvivl om, at vi sætter rekord igen, siger Carlos Villaro Lassen, direktør for Feriehusudlejernes Brancheforening.
  Tyskerne udgør omkring to tredjedele af gæsterne i danske sommerhuse.
  Men det kan blive endnu bedre, lyder det fra feriehusudlejerne.
  Sommerhusudlejerne vil have politikerne til at lempe den såkaldte 39-ugers regel. Den betyder, at feriehuse kun må bruges i 39 af årets 52 uger.
  - Det er ærgerligt, når vi kunne udleje mange flere huse, end vi har. Tyskerne er skønne turister for os, fordi de har en mere spredt feriesæson.
  